Na temelju odredbe članka 60. stavka 1. točke 26. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21 i 11/21 – pročišćeni tekst, 16/22), gradonačelnik Grada Zagreba, 19. siječnja 2024. objavljuje

**JAVNI POZIV**

**za iskazivanje interesa za zastupanje Grada Zagreba**

**u postupcima pred nadležnim tijelima**

**Članak 1.**

Pozivaju se sve zainteresirane osobe koje ispunjavaju uvjete utvrđene ovim Javnim pozivom na podnošenje prijava za zastupanje Grada Zagreba u postupcima pred nadležnim sudovima, javnim bilježnicima, upravnim tijelima i tijelima s javnim ovlastima (dalje u tekstu: pred nadležnim tijelima).

**Članak 2.**

Izrazi koji se upotrebljavaju u ovom Javnom pozivu, a imaju rodno značenje, odnose se jednako na muški i ženski rod bez obzira na to jesu li korišteni u muškom ili ženskom rodu.

**Članak 3.**

Prijaviti se mogu svi koji su registrirani za obavljanje odvjetničke djelatnosti i upisani su u Imenik odvjetnika Hrvatske odvjetničke komore te imaju interes zastupati Grad Zagreb, pod uvjetima i za nagradu i naknadu troškova iz Ugovora o zastupanju Grada Zagreba u postupcima pred nadležnim tijelima, koji je u prilogu ovom Javnom pozivu i smatra se njegovim sastavnim dijelom.

U prijavi je potrebno iskazati interes za zastupanje Grada Zagreba u jednom ili više navedenih područja: stvarno pravnim (radi: vlasništva, smetanja posjeda, iseljenja/ispražnjenja..), obvezno pravnim (radi: najamnine, zakupnine, naknade za korištenje, vraćanja stečenog bez osnove, naknade štete…) ovršnim i drugim izvanparničnim postupcima, kaznenim i prekršajnim postupcima, upravnim postupcima i upravnim sporovima, u postupcima za alternativno rješavanje sporova i zemljišno knjižnim postupcima, sve pred nadležnim tijelima, uz uvjete i za nagradu i naknadu troškova iz priloženog Ugovora.

Prijavi je potrebno priložiti: dopis u kojem će se odvjetnik/odvjetničko društvo predstaviti te navesti eventualnu specijalnost i druge prednosti za obavljanje poslova zastupanja Grada Zagreba, izjaviti da nije u sukobu interesa glede zastupanja Grada Zagreba ili da će mogući sukob interesa razriješiti u roku od 30 (slovima: trideset) dana od sklapanja Ugovora o zastupanju Grada Zagreba u postupcima pred nadležnim tijelima na način da će drugoj strani (točno navesti identifikacijske podatke) uskratiti zastupanje, kao i dokaze o ispunjavanju uvjeta ovog Javnog poziva.

Prijava treba biti vlastoručno potpisana od ovlaštene osobe i ovjerena pečatom.

Nepotpune prijave neće se razmatrati.

**Članak 4.**

Prijave na Javni poziv razmatrat će povjerenstvo od 5 (slovima: pet) članova, koje imenuje gradonačelnik.

Administrativne i tehničke poslove za potrebe Povjerenstva obavljati će Stručna služba gradske uprave.

Povjerenstvo će predložiti gradonačelniku kandidate za sklapanje Ugovora o zastupanju Grada Zagreba u postupcima pred nadležnim tijelima.

**Članak 5.**

Grad Zagreb ima diskrecijsko pravo sukladno vlastitim potrebama i interesima, temeljem iskazanih interesa za zastupanje, izabrati određeni broj odvjetnika/odvjetničkih društava s kojima će sklopiti Ugovor o zastupanju iz priloga ovog javnog poziva.

Popis izabranih odvjetnika/odvjetničkih društava bit će objavljen na mrežnoj stranici Grada Zagreba [www.zagreb.hr](http://www.zagreb.hr).

**Članak 6.**

Zainteresirani koji udovoljavaju uvjetima ovog Javnog poziva, svoje prijave s dokazima o ispunjavanju uvjeta iz članka 3. Javnog poziva mogu urudžbirati u prijamnoj pisarnici ili dostaviti poštanskom pošiljkom na adresu:

**GRAD ZAGREB,**

**Trg Stjepana Radića 1**

s naznakom:

***Prijava na Javni poziv za iskazivanje interesa za zastupanje Grada Zagreba***

***u postupcima pred nadležnim tijelima***

**Članak 7.**

Javni poziv objavljuje se na mrežnoj stranici Grada Zagreba [www.zagreb.hr](http://www.zagreb.hr). i bit će otvoren do **8. veljače 2024. godine.**

Prijave dostavljene nakon navedenog roka, neće se razmatrati.

**GRADONAČELNIK**

**GRADA ZAGREBA**

**Tomislav Tomašević, mag. pol.**